title: Provedbena uredba Komisije (EU) 2021/520 оd 24. ožujka 2021. o utvrđivanju pravila za primjenu Uredbe (EU) 2016/429 Europskog parlamenta i Vijeća u pogledu sljedivosti određenih držanih kopnenih životinja (Tekst značajan za EGP)

text:
                  25.3.2021

                  HR

                  Službeni list Europske unije

                  L 104/39

         PROVEDBENA UREDBA KOMISIJE (EU) 2021/520
         оd 24. ožujka 2021.
         o utvrđivanju pravila za primjenu Uredbe (EU) 2016/429 Europskog parlamenta i Vijeća u pogledu sljedivosti određenih držanih kopnenih životinja
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 120. stavak 1. i stavak 2. točke (c), (d) i (f),
         budući da:

                     (1)

                     Uredbom (EU) 2016/429 utvrđeni su zahtjevi u pogledu sljedivosti za držane kopnene životinje i zametne proizvode, a Komisija je ovlaštena za donošenje provedbenih akata u tom području.

                     (2)

                     Delegiranom uredbom Komisije (EU) 2019/2035 (2) dopunjuje se Uredba (EU) 2016/429 utvrđivanjem detaljnih pravila o sljedivosti držanih kopnenih životinja i jaja za valenje.

                     (3)

                     Kako bi se u Uniji osigurala ujednačena primjena pravila o sljedivosti utvrđenih u Uredbi (EU) 2016/429 i Delegiranoj uredbi (EU) 2019/2035, ovom bi Uredbom trebalo donijeti određena pravila.

                     (4)

                     Člancima 112., 113. i 115. Uredbe (EU) 2016/429 utvrđene su obveze subjekata koji drže životinje koje pripadaju vrstama goveda, ovaca, koza i svinja da prenose podatke o svojim životinjama u računalne baze podataka uspostavljene u skladu s člankom 109. stavkom 1. te uredbe. Kako bi se osiguralo da se sva ažuriranja redovito prenose u te baze podataka, potrebno je u ovoj Uredbi odrediti rokove za prijenos tih podataka.

                     (5)

                     Nadalje, subjekti koji drže goveda, ovce, koze i svinje trebali bi nakon unosa imati pristup tim podacima kad je riječ o njihovim životinjama i njihovim objektima. Stoga bi ovom Uredbom trebalo utvrditi pravila za ujednačen pristup podacima iz računalnih baza podataka uspostavljenih u skladu s člankom 109. stavkom 1. Uredbe (EU) 2016/429.

                     (6)

                     Osim toga, kako bi se osigurala usporediva kvaliteta baza podataka u cijeloj Uniji, ovom bi Uredbom trebalo utvrditi i određene druge tehničke i operativne pojedinosti i formate računalnih baza podataka za držana goveda, ovce, koze i svinje.

                     (7)

                     Prema uvjetima iz članka 110. stavka 1. točke (b) i članka 112. točke (b) Uredbe (EU) 2016/429, razmjena elektroničkih podataka među državama članicama može zamijeniti izdavanje identifikacijskih dokumenata za goveda pri njihovu premještanju među državama članicama. Protokol BOVEX, koji je uspostavila Komisija, osmišljen je za razmjenu elektroničkih podataka među računalnim bazama podataka država članica u pogledu goveda. Komisija bi trebala priznati punu operativnost tih razmjena elektroničkih podataka među računalnim bazama podataka država članica u skladu s tim protokolom.

                     (8)

                     Sredstva označivanja koja se trebaju upotrebljavati za različite vrste kopnenih životinja, posebno za držana goveda, ovce, koze, svinje, deve i jelene te papige, utvrđena su Delegiranom uredbom (EU) 2019/2035, u ovoj Uredbi trebalo bi utvrditi tehničke specifikacije za ta sredstva označivanja.

                     (9)

                     Delegiranom uredbom (EU) 2019/2035 utvrđeni su zahtjevi za elektroničko označivanje držanih goveda, ovaca, koza, svinja, deva i jelena te papiga. Te elektroničke identifikacijske oznake treba odobriti nadležno tijelo države članice u kojoj se životinje drže. Kako bi se osigurala čitljivost tih elektroničkih identifikacijskih oznaka pri premještanju životinja među državama članicama, ovom bi Uredbom trebalo utvrditi pravila i uvjete pod kojima nadležno tijelo može odobriti te elektroničke identifikacijske oznake. Pri odobravanju bi se trebale uzeti u obzir i relevantne norme ISO/IEC.

                     (10)

                     Kako bi se osigurala ujednačena primjena sustava označivanja i sljedivosti u cijeloj Uniji, u ovoj bi Uredbi trebalo utvrditi rokove za apliciranje sredstava označivanja na držana goveda, ovce, koze, svinje, deve i jelene te papige.

                     (11)

                     Do datuma početka primjene Uredbe (EU) 2016/429 pravila Unije o sljedivosti uključuju različita izuzeća od sustava označivanja i registracije u pogledu nekih kategorija životinja, kao što su životinje koje se drže u ekstenzivnim uvjetima uzgoja. Primjereno je preispitati ta pravila i primijeniti uravnotežen i usklađen pristup izuzećima od sustava identifikacije i registracije, uzimajući u obzir relevantne rizike, ali i proporcionalnost i učinkovitost mjera. Stoga bi ovom Uredbom trebalo utvrditi nova pravila koja odražavaju taj pristup.

                     (12)

                     Od ključne je važnosti u svakom trenutku očuvati potpunu sljedivost držanih goveda, ovaca, koza, svinja, deva i jelena te papiga i izbjegavati sve postupke koji bi sljedivost mogli ugroziti. Uklanjanja, izmjene i zamjene sredstava označivanja postupci su koji bi mogli ugroziti sljedivost. Stoga te postupke treba provesti tek nakon što je nadležno tijelo subjektima dalo odobrenje za to. Određena pravila o uklanjanjima, izmjenama i zamjenama utvrđena su u Delegiranoj uredbi (EU) 2019/2035. Potrebne su dodatne odredbe za te postupke kako bi se obuhvatili posebni aspekti, uključujući rokove za te postupke i trebalo bi ih utvrditi ovom Uredbom.

                     (13)

                     Kako bi se osigurao neometan prijelaz na novi pravni okvir, subjekti u državama članicama trebali bi tijekom prijelaznog razdoblja koje nije dulje od dvije godine od datuma početka primjene ove Uredbe moći nastaviti aplicirati sredstva označivanja odobrena prije 21. travnja 2021. u skladu s Uredbom (EZ) br. 1760/2000 Europskog parlamenta i Vijeća (3), Uredbom Vijeća (EZ) br. 21/2004 (4) i Direktivom Vijeća 2008/71/EZ (5) te s aktima donesenima na temelju tih uredaba i te direktive.

                     (14)

                     Budući da se Uredba (EU) 2016/429 primjenjuje s učinkom od 21. travnja 2021., i ova bi se Uredba trebala primjenjivati od tog datuma.

                     (15)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:
         POGLAVLJE 1.

            OPĆE ODREDBE

            Članak 1.
            Predmet i područje primjene
            Ovom Uredbom propisuju se pravila:

                        1.

                        o rokovima za prijenos podataka od strane subjekata u svrhu registracije držanih goveda, ovaca, koza i svinja u računalnim bazama podataka;

                        2.

                        za ujednačen pristup podacima sadržanima u računalnim bazama podataka o držanim govedima, ovcama, kozama i svinjama te pravila u pogledu tehničkih specifikacija i operativna pravila takvih baza podataka;

                        3.

                        o tehničkim uvjetima i načinima razmjene elektroničkih podataka o držanim govedima među računalnim bazama podataka država članica i priznavanje pune operativnosti sustava razmjene podataka;

                        4.

                        o tehničkim specifikacijama, formatima i dizajnu sredstava označivanja držanih goveda, ovaca, koza, svinja, deva i jelena;

                        5.

                        o tehničkim zahtjevima za sredstva označivanja držanih papiga;

                        6.

                        o rokovima za apliciranje sredstava označivanja na držana goveda, ovce, koze, svinje, deve i jelene rođene u Uniji ili nakon ulaska tih životinja u Uniju;

                        7.

                        za konfiguraciju identifikacijskog broja držanih goveda, ovaca, koza, deva i jelena;

                        8.

                        o uklanjanju, izmjeni i zamjeni sredstava označivanja držanih goveda, ovaca, koza, svinja, deva i jelena te rokovima za takve postupke;

                        9.

                        o prijelaznim mjerama u pogledu odobravanja sredstava označivanja.

            Članak 2.
            Definicije
            Za potrebe ove Uredbe primjenjuju se definicije iz članka 2. Delegirane uredbe (EU) 2019/2035.

         POGLAVLJE 2.

            RAČUNALNE BAZE PODATAKA

            Članak 3.
            Rokovi i postupci za prijenos podataka od strane subjekata u svrhu registracije držanih goveda, ovaca, koza i svinja

               1.   Subjekti koji drže goveda, ovce, koze i svinje prenose podatke o premještanjima, rođenjima i smrtima iz članka 112. točke (d) Uredbe (EU) 2016/429 i o premještanjima iz članka 113. stavka 1. točke (c) te uredbe i članka 56. točke (b) Delegirane uredbe (EU) 2019/2035 u svrhu registracije u računalnim bazama podataka uspostavljenima za te vrste u roku za prijenos koji određuju države članice. Najdulji rok za prijenos podataka ne smije biti dulji od 7 dana nakon premještanja, rođenja ili smrti životinja, ovisno o slučaju.

               2.   U slučaju rođenja, pri određivanju najduljeg roka za prijenos podataka države članice mogu kao datum početka dotičnog roka navesti datum kada je sredstvo označivanja aplicirano na životinju, pod uvjetom da ne postoji rizik da se taj datum i datum rođenja životinje zamijene.

               3.   Odstupajući od stavka 1., nadležno tijelo može produljiti najdulji rok za prijenos podataka o premještanjima iz stavka 1. do najviše 14 dana nakon premještanja goveda unutar iste države članice iz objekata podrijetla u registrirane objekte za ispašu koji se nalaze na planinskim područjima. Nadležno tijelo može odlučiti prihvatiti popise goveda koja podliježu premještanjima u registrirane objekte za ispašu od subjekata koji su odgovorni za te objekte. Ti popisi obuhvaćaju:

                           (a)

                           jedinstveni registracijski broj registriranog objekta za ispašu;

                           (b)

                           identifikacijske brojeve životinja;

                           (c)

                           jedinstveni registracijski broj objekta podrijetla;

                           (d)

                           datum dolaska životinja u registrirani objekt za ispašu;

                           (e)

                           pretpostavljeni datum odlaska životinja iz registriranog objekta za ispašu.

            Članak 4.
            Ujednačen pristup podacima sadržanima u računalnim bazama podataka o držanim govedima, ovcama, kozama i svinjama
            Države članice osiguravaju da subjekti koji drže goveda, ovce, koze i svinje imaju, na njihov zahtjev i bez naknade, barem pristup „samo za čitanje” minimumu podataka koji se odnose na njihove objekte, a sadržani su u računalnim bazama podataka iz članka 109. stavka 1. točaka od (a) do (c) Uredbe (EU) 2016/429.

            Članak 5.
            Tehničke specifikacije računalnih baza podataka o držanim govedima, ovcama, kozama i svinjama
            Države članice osiguravaju da računalne baze podataka o držanim govedima, ovcama, kozama i svinjama iz članka 109. stavka 1. točaka od (a) do (c) Uredbe (EU) 2016/429 budu uspostavljene tako da se podaci zabilježeni u tim bazama podataka mogu razmjenjivati među računalnim bazama podataka država članica u formatu utvrđenom u trećem stupcu tablice u Prilogu I. ovoj Uredbi.

            Članak 6.
            Operativna pravila računalnih baza podataka o držanim govedima, ovcama, kozama i svinjama
            Države članice provode odgovarajuće tehničke i organizacijske mjere kako bi osigurale da računalne baze podataka o držanim govedima, ovcama, kozama i svinjama iz članka 109. stavka 1. točaka od (a) do (c) Uredbe (EU) 2016/429 nastave funkcionirati u slučaju mogućih poremećaja. Tim se mjerama usto jamči sigurnost, cjelovitost i autentičnost podataka zabilježenih u takvim bazama podataka.

            Članak 7.
            Tehnički uvjeti i načini elektroničke razmjene podataka iz identifikacijskih dokumenata koji se odnose na držana goveda među računalnim bazama podataka država članica

               1.   Ako država članica s drugim državama članicama elektronički razmjenjuje podatke iz identifikacijskih dokumenata o držanim govedima iz članka 44. točaka od (a) do (c) Delegirane uredbe (EU) 2019/2035, ti se podaci razmjenjuju u formatu XML definicije sustava koji Komisija stavlja na raspolaganje nadležnom tijelu.

               2.   Nadležno tijelo države članice podrijetla držanih goveda namijenjenih premještanju prije odlaska životinja osigurava elektronički prijenos podataka iz identifikacijskog dokumenta odredišnoj državi članici te stavljanje vremenskog žiga na svaki prijenos.

            Članak 8.
            Priznavanje pune operativnosti sustava elektroničke razmjene podataka iz identifikacijskih dokumenata o držanim govedima među računalnim bazama podataka država članica

               1.   Državama članicama koje podatke iz identifikacijskih dokumenata razmjenjuju elektronički putem sustava koji je uspostavila Komisija i koji je osmišljen za razmjenu podataka o držanim govedima među računalnim bazama podataka država članica priznaje se da imaju potpuno operativan sustav.

               2.   Komisija uspostavlja i na svojim internetskim stranicama objavljuje popis država članica koje razmjenjuju podatke iz identifikacijskog dokumenta putem tog sustava.

         POGLAVLJE 3.

            SREDSTVA OZNAČIVANJA

            Članak 9.
            Tehničke specifikacije, formati i dizajn sredstava označivanja držanih goveda, ovaca, koza, svinja, deva i jelena

               1.   Nadležno tijelo odobrava upotrebu konvencionalnih ušnih markica ili konvencionalnih poveza oko gležnja iz točaka (a) i (b) Priloga III. Delegiranoj uredbi (EU) 2019/2035 kao sredstva označivanja držanih goveda, ovaca, koza, svinja, deva i jelena samo ako su ta sredstva označivanja u skladu s tehničkom specifikacijom iz dijela 1. Priloga II. ovoj Uredbi.

               2.   Nadležno tijelo odobrava upotrebu tetovaža iz Priloga III. točke (g) Delegiranoj uredbi (EU) 2019/2035 kao sredstva označivanja držanih ovaca, koza, svinja i jelena, kako je predviđeno člankom 46. stavcima 2. i 3., člankom 52. stavkom 1. točkom (b), člankom 73. stavkom 2. točkom (c) i člankom 76. stavkom 1. točkom (c) te delegirane uredbe samo ako se tim tetovažama osigurava neizbrisivo označivanje i točno očitavanje.

               3.   Nadležno tijelo odobrava upotrebu elektroničkih identifikacijskih oznaka iz točaka od (c) do (f) Priloga III. Delegiranoj uredbi (EU) 2019/2035 kao sredstva označivanja držanih goveda, ovaca, koza, svinja, deva i jelena samo ako su ta sredstva označivanja u skladu s tehničkim specifikacijama iz dijela 2. Priloga II. ovoj Uredbi. Osim toga, elektroničke identifikacijske oznake iz točaka (c) i (f) Priloga III. Delegiranoj uredbi (EU) 2019/2035 moraju biti u skladu s tehničkim specifikacijama iz dijela 1. Priloga II. ovoj Uredbi.

               4.   Odstupajući od stavka 3., nadležno tijelo može odobriti uporabu elektroničkih ušnih markica kao sredstva označivanja držanih svinja ako su ta sredstva označivanja u skladu s tehničkim specifikacijama koje je utvrdila država članica u kojoj se drže svinje i omogućuju vidljiv, čitljiv i neizbrisiv prikaz jedinstvenog registracijskog broja:

                           (a)

                           objekta rođenja životinja; ili

                           (b)

                           posljednjeg objekta u lancu opskrbe iz članka 53. Delegirane uredbe (EU) 2019/2035 ako se te životinje premještaju u objekt izvan tog lanca opskrbe.

            Članak 10.
            Tehničke specifikacije, formati i dizajn sredstava označivanja držanih papiga

               1.   Subjekt koji drže papige osiguravaju:

                           (a)

                           da je nožni prsten iz članka 76. stavka 1. točke (a) Delegirane uredbe (EU) 2019/2035 u skladu s tehničkim specifikacijama iz dijela 1. Priloga II. ovoj Uredbi;

                           (b)

                           da se tetovažom iz članka 76. stavka 1. točke (c) Delegirane uredbe (EU) 2019/2035 osigurava neizbrisivo označivanje i točno očitavanje.

               2.   Nadležno tijelo odobrava upotrebu injektibilnih transpondera iz članka 76. stavka 1. točke (b) Delegirane uredbe (EU) 2019/2035 kao sredstva označivanja držanih papiga samo ako su ta sredstva označivanja u skladu s tehničkim specifikacijama iz dijela 2. točke 2. Priloga II. ovoj Uredbi.

            Članak 11.
            Operativna pravila za odobravanje elektroničkih identifikacijskih oznaka držanih goveda, ovaca, koza, svinja, deva i jelena te papiga

               1.   Pri izdavanju odobrenja za elektroničke identifikacijske oznake iz točaka od (c) do (f) Priloga III. Delegiranoj uredbi (EU) 2019/2035 za držana goveda, ovce, koze, svinje, deve i jelene te papige nadležno tijelo jamči da su proizvođači elektroničkih identifikacijskih oznaka dostavili dokaze o tome da su ispitivanja usklađenosti i učinkovitosti iz dijela 2. točke 4. Priloga II. ovoj Uredbi provedena u ispitnim centrima ovlaštenima u skladu sa standardom ISO/IEC 17025 „Opći zahtjevi za osposobljenost ispitnih i umjernih laboratorija”.

               2.   Pri dodjeli odobrenja identifikacijskih elektroničkih oznaka iz stavka 1. nadležno tijelo može zahtijevati da proizvođači elektroničkih identifikacijskih oznaka provedu dodatna ispitivanja otpornosti i izdržljivosti kako bi se osigurala njihova funkcionalnost u posebnim zemljopisnim ili klimatskim uvjetima dotične države članice u skladu s normama koje je utvrdila ta država članica.

            Članak 12.
            Konfiguracija identifikacijskog broja držanih goveda, ovaca, koza, deva i jelena
            Identifikacijski broj držanih goveda, ovaca, koza, deva i jelena sadržava sljedeće elemente:

                        (a)

                        prvi element identifikacijske oznake je oznaka zemlje države članice u kojoj je sredstvo označivanja prvi put aplicirano na životinju, u obliku:

                                    i.

                                    dvoslovna oznaka u skladu s normom ISO 3166 – 1 alpha-2, osim za Grčku, za koju se upotrebljava dvoslovna oznaka „EL”; ili

                                    ii.

                                    troznamenkasta oznaka zemlje u skladu s normom ISO 3166-1 brojčano;

                        (b)

                        drugi element identifikacijskog broja jest jedinstveni broj za svaku životinju koja ne prelazi 12 numeričkih znakova.

            Članak 13.
            Rokovi za apliciranje sredstava označivanja na držana goveda

               1.   Subjekti osiguravaju da se sredstva označivanja iz članka 112. točke (a) Uredbe (EU) 2016/429 apliciraju na držana goveda prije isteka najduljeg dopuštenog roka nakon rođenja, koji određuje država članica u kojoj su životinje rođene. Najdulji dopušteni rok računa se od datuma rođenja životinja i ne može biti dulji od 20 dana.

               2.   Odstupajući od stavka 1., države članice mogu ovlastiti subjekte da najdulji dopušteni rok za apliciranje drugog sredstva označivanja produlje do najviše 60 dana od datuma rođenja životinja zbog razloga povezanih s fiziološkim razvojem životinja, ako je drugi način označivanja bolus elektronički transponder za preživače.

               3.   Odstupajući od stavka 1., države članice mogu ovlastiti subjekte da produlje najdulji dopušteni rok iz stavka 1. do najviše devet mjeseci, pod sljedećim uvjetima:

                           (a)

                           životinje:

                                       i.

                                       su uzgojene u ekstenzivnim uvjetima u kojima telad ostaje s majkama;

                                       ii.

                                       nisu naviknute na redoviti kontakt s ljudima;

                           (b)

                           područje u kojem se životinje drže osigurava visok stupanj izolacije životinja;

                           (c)

                           produljenjem se ne ugrožava sljedivost životinja.
                           Države članice mogu ograničiti izdavanje odobrenja iz prvog podstavka na određena zemljopisna područja ili posebne vrste ili pasmine držanih goveda.

               4.   Subjekti osiguravaju da nijedno držano govedo ne napusti objekt rođenja osim ako su na te životinje aplicirana sredstva označivanja iz članka 112. točke (a) Uredbe (EU) 2016/429.

            Članak 14.
            Rokovi za apliciranje sredstava označivanja na držane ovce i koze

               1.   Subjekti osiguravaju da se sredstva označivanja iz članka 113. stavka 1. točke (a) Uredbe (EU) 2016/429 apliciraju na držane ovce i koze prije isteka najduljeg dopuštenog roka nakon rođenja, koji određuje država članica u kojoj su životinje rođene. Najdulji dopušteni rok računa se od datuma rođenja životinja i ne može biti dulji od 9 mjeseci.

               2.   Subjekti osiguravaju da nijedna držana ovca ni koza ne napusti objekt rođenja osim ako su na te životinje aplicirana sredstva označivanja iz članka 113. stavka 1. točke (a) Uredbe (EU) 2016/429.

            Članak 15.
            Rokovi za apliciranje sredstava označivanja na držane svinje

               1.   Subjekti osiguravaju da se sredstva označivanja iz članka 115. točke (a) Uredbe (EU) 2016/429 apliciraju na držane svinje prije isteka najduljeg dopuštenog roka nakon rođenja, koji određuje država članica u kojoj su životinje rođene. Najdulji dopušteni rok računa se od datuma rođenja životinja i ne može biti dulji od 9 mjeseci.

               2.   Subjekti osiguravaju da nijedna držana svinja ne napusti objekt rođenja i ne izađe iz lanca opskrbe osim ako su na te životinje aplicirana sredstva označivanja iz članka 115. točke (a) Uredbe (EU) 2016/429.

            Članak 16.
            Rokovi za apliciranje sredstava označivanja na držane deve i jelene

               1.   Subjekti osiguravaju da se sredstva označivanja iz članka 73. stavaka 1. i 2. Delegirane uredbe (EU) 2019/2035 apliciraju na držane deve i jelene prije isteka najduljeg dopuštenog roka nakon rođenja, koji određuje država članica u kojoj su životinje rođene. Najdulji dopušteni rok računa se od datuma rođenja životinja i ne može biti dulji od 9 mjeseci.

               2.   Subjekti osiguravaju da nijedna držana deva ni jelen ne napuste objekt rođenja ni objekt prvog dolaska ako su te životinje u taj objekt premještene iz staništa u kojem su boravile kao divlje životinje, osim ako su na te životinje aplicirana sredstva označivanja iz članka 73. stavaka 1. i 2. Delegirane uredbe (EU) 2019/2035.

               3.   Nadležno tijelo može izuzeti subjekte koji drže sobove od zahtjeva iz stavaka 1. i 2., pod uvjetom da izuzeće ne ugrožava sljedivost životinja.

               4.   Odstupajući od stavka 1., države članice mogu izuzeti subjekte koji drže jelene od zahtjeva iz stavka 1. pod sljedećim uvjetima:

                           (a)

                           životinje:

                                       i.

                                       su uzgojene u ekstenzivnim uvjetima;

                                       ii.

                                       nisu naviknute na redoviti kontakt s ljudima;

                           (b)

                           područje u kojem se životinje drže osigurava visok stupanj izolacije životinja;

                           (c)

                           izuzećem se ne ugrožava sljedivost životinja.

            Članak 17.
            Rokovi za apliciranje sredstava označivanja na držana goveda, ovce, koze, svinje, deve i jelene nakon njihova ulaska u Uniju

               1.   Nakon ulaska u Uniju držanih goveda, ovaca, koza, svinja, deva i jelena i ako te životinje ostaju u Uniji, subjekti osiguravaju da se na te životinje u roku od 20 dana od njihova dolaska u objekt prvog dolaska apliciraju sredstva označivanja iz članka 81. Delegirane uredbe (EU) 2019/2035.

               2.   Odstupajući od stavka 1., države članice prvog dolaska mogu ovlastiti subjekte da najdulji dopušteni rok za apliciranje drugog sredstva označivanja produlje do najviše 60 dana od datuma rođenja životinja zbog razloga povezanih s fiziološkim razvojem životinja, ako je drugi način označivanja bolus elektronički transponder za preživače.

               3.   Subjekti osiguravaju da nijedno držano govedo, ovca, koza, svinja, deva ili jelen ne napusti objekt prvog dolaska osim ako su na te životinje aplicirana sredstva označivanja iz članka 81. Delegirane uredbe (EU) 2019/2035.

            Članak 18.
            Uklanjanje i izmjena sredstava označivanja držanih goveda, ovaca, koza, svinja, deva i jelena
            Nadležno tijelo može subjektima odobriti uklanjanje ili izmjenu sredstava označivanja držanih goveda, ovaca, koza, svinja, deva i jelena samo ako to uklanjanje ili ta izmjena ne ugrožavaju sljedivost životinja, uključujući sljedivost objekta u kojem su rođena, te ako je pojedinačna identifikacija životinje, ako je to primjenjivo, i dalje moguća.

            Članak 19.
            Zamjena sredstava označivanja držanih goveda, ovaca, koza, svinja, deva i jelena i rokovi za takve postupke

               1.   Nadležno tijelo može subjektima odobriti zamjenu sredstava označivanja držanih goveda, ovaca, koza, svinja, deva i jelena samo ako ta zamjena ne ugrožava sljedivost životinja, uključujući sljedivost objekta u kojem su rođena, te ako je pojedinačna identifikacija životinja, ako je to primjenjivo, i dalje moguća.

               2.   Zamjena iz stavka 1. može se odobriti u sljedećim slučajevima:

                           (a)

                           ako su životinje označene dvama sredstvima označivanja, a jedno od tih sredstava označivanja postalo je nečitljivo ili je izgubljeno, pod uvjetom da identifikacijski broj životinje ostane nepromijenjen te i dalje odgovara broju na drugom sredstvu označivanja;

                           (b)

                           ako su životinje označene jednim ili dvama sredstvima označivanja na kojima je prikazan identifikacijski broj životinje, a ta su sredstva označivanja postala nečitljiva ili su izgubljena, pod uvjetom da je i dalje moguće s razumnom sigurnošću utvrditi identifikacijski broj životinje te da identifikacijski broj životinje ostane nepromijenjen;

                           (c)

                           ako su držane ovce, koze ili svinje identificirane sredstvom označivanja s prikazom jedinstvenog registracijskog broja objekta, a to je sredstvo označivanja postalo nečitljivo ili je izgubljeno, pod uvjetom da je i dalje moguće s razumnom sigurnošću utvrditi objekt rođenja životinja ili, ako je primjenjivo, posljednji objekt u lancu opskrbe te da je na zamjenskom sredstvu označivanja prikazan jedinstveni registracijski broj tog objekta ili, ako je primjenjivo, taj posljednji objekt.

                           (d)

                           u slučaju držanih ovaca i koza može se odobriti zamjena sredstava označivanja iz točaka (a) i (b) novim sredstvima označivanja na kojima je prikazan novi identifikacijski broj, pod uvjetom da nije ugrožena sljedivost.

               3.   Zamjena sredstava označivanja iz stavka 1. obavlja se što je prije moguće, prije isteka najduljeg dopuštenog roka koji određuje država članica čije je nadležno tijelo ovlastilo subjekte da zamijene sredstva označivanja i prije premještanja životinja u drugi objekt.

               4.   Ako se identifikacijski broj držanih goveda, ovaca, koza i svinja prikazan na sredstvu označivanja iz točaka (a) i (b) Priloga III. Delegiranoj uredbi (EU) 2019/2035 zbog tehničkih ograničenja ne može prenijeti na elektroničku identifikacijsku oznaku, nadležno tijelo dopušta da se na te životinje aplicira nova elektronička identifikacijska oznaka na kojoj je prikazan novi identifikacijski broj samo ako su oba identifikacijska broja evidentirana u računalnim bazama podataka iz članka 109. stavka 1. Uredbe (EU) 2016/429.

         POGLAVLJE 4.

            PRIJELAZNE I ZAVRŠNE ODREDBE

            Članak 20.
            Prijelazne mjere u vezi s odobravanjem sredstava označivanja
            Odstupajući od članaka 9., 10. i 11. ove Uredbe, tijekom prijelaznog razdoblja koje završava 20. travnja 2023. države članice mogu i dalje primjenjivati sredstva označivanja odobrena prije 21. travnja 2021. u skladu s uredbama (EZ) br. 1760/2000 i (EZ) br. 21/2004 i Direktivom 2008/71/EZ te s aktima donesenima na temelju tih uredaba i te direktive.

            Članak 21.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 21. travnja 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. ožujka 2021.

                  Za Komisiju

                  Predsjednica

               Ursula VON DER LEYEN

            (1)  SL L 84, 31.3.2016., str. 1.

            (2)  Delegirana uredba Komisije (EU) 2019/2035 оd 28. lipnja 2019. o dopuni Uredbe (EU) 2016/429 Europskog parlamenta i Vijeća u pogledu pravila za objekte u kojima se drže kopnene životinje i valionice te u pogledu pravila o sljedivosti određenih držanih kopnenih životinja i jaja za valenje (SL L 314, 5.12.2019., str. 115.).

            (3)  Uredba (EZ) br. 1760/2000 Europskog parlamenta i Vijeća od 17. srpnja 2000. o uvođenju sustava označivanja i registracije životinja vrste goveda, označivanju goveđeg mesa i proizvoda od goveđeg mesa i stavljanju izvan snage Uredbe Vijeća (EZ) br. 820/97 (SL L 204, 11.8.2000., str. 1.).

            (4)  Uredba Vijeća (EZ) br. 21/2004 od 17. prosinca 2003. o uspostavi sustava za označivanje i registraciju ovaca i koza i izmjeni Uredbe (EZ) br. 1782/2003 i direktiva 92/102/EEZ te 64/432/EEZ (SL L 5, 9.1.2004., str. 8.).

            (5)  Direktiva Vijeća 2008/71/EZ od 15. srpnja 2008. o identifikaciji i registraciji svinja (SL L 213, 8.8.2008., str. 31.).

            PRILOG I.
            Tehničke specifikacije formata podataka u računalnim bazama podataka o držanim govedima, ovcama, kozama i svinjama

                        Vrsta podataka

                        Opis

                        Format

                        Identifikacijski broj životinje

                        Oznaka države

                        Jedna od sljedećih mogućnosti:
                        Slovna oznaka: oznaka ISO 3166-1 alpha-2 (1)

                        Brojčana oznaka: brojčana oznaka ISO 3166-1

                        Jedinstveni broj za svaku životinju

                        12 brojčanih znakova

                        Elektronička identifikacijska oznaka (nije obvezno)

                        Jedna od sljedećih mogućnosti:

                                    —

                                    Elektronička ušna markica

                                    —

                                    Bolus elektronički transponder za preživače

                                    —

                                    Injektibilni transponder

                                    —

                                    Elektronički povez oko gležnja

                        Jedinstveni registracijski broj objekta

                        Oznaka zemlje iza koje slijedi 12 slovnobrojčanih znakova

                        Naziv subjekta koji je odgovoran za objekt

                        140 slovnobrojčanih znakova

                        Adresa subjekta koji je odgovoran za objekt

                        Ulica i kućni broj

                        140 slovnobrojčanih znakova

                        Poštanski broj

                        10 slovnobrojčanih znakova

                        Mjesto

                        35 slovnobrojčanih znakova

                        Datum

                        Datum (GGGG-MM-DD)

                        Ukupan broj životinja

                        15 brojčanih znakova

               (1)  Osim za Grčku, za koju se upotrebljava dvoslovna oznaka „EL”.

            PRILOG II.
            DIO 1.

               Tehničke specifikacije sredstava označivanja držanih goveda, ovaca, koza, svinja, deva i jelena

                        1.

                        Sredstva označivanja iz točaka (a), (b), (c), (f) i (h) Priloga III. Delegiranoj uredbi (EU) 2019/2035 držanih goveda, ovaca, koza, svinja, deva i jelena te papiga:

                                    (a)

                                    za jednokratnu su uporabu;

                                    (b)

                                    od nerazgradivog su materijala;

                                    (c)

                                    zaštićena su od neovlaštenih promjena;

                                    (d)

                                    jednostavno se očitavaju tijekom cijelog života životinja;

                                    (e)

                                    osmišljena su tako da mogu ostati sigurno pričvršćena na životinjama, a da im ne škode;

                                    (f)

                                    lako se uklanjaju iz prehrambenog lanca.

                        2.

                        Sredstva označivanja iz točke 1. vidljivo, čitljivo i neizbrisivo prikazuju jedno od sljedećeg:

                                    (a)

                                    prvi i drugi element identifikacijskog broja životinja u skladu s člankom 12.;

                                    (b)

                                    jedinstveni registracijski broj objekta u kojem se drže životinje iz članka 18. točke (a) Delegirane uredbe (EU) 2019/2035; ili

                                    (c)

                                    slovnobrojčanu identifikacijsku oznaku iz članka 76. stavka 1. Delegirane uredbe (EU) 2019/2035.

                        3.

                        Sredstva označivanja iz točke 1. mogu sadržavati druge podatke ako to odobri nadležno tijelo i pod uvjetom da su sredstva označivanja u skladu sa zahtjevima iz točke 2.

                  DIO 2.

               Tehničke specifikacije elektroničkih identifikacijskih oznaka držanih goveda, ovaca, koza, svinja, deva i jelena

                        1.

                        Na elektroničkim identifikacijskim oznakama iz točaka od (c) do (f) Priloga III. Delegiranoj uredbi (EU) 2019/2035 prikazan je prvi element identifikacijskog broja životinja u obliku troznamenkaste oznake zemlje i drugi element identifikacijskog broja životinja u skladu s člankom 12.

                        2.

                        Elektroničke identifikacijske oznake iz točke 1. jesu:

                                    (a)

                                    pasivni transponderi samo za čitanje u kojima je primijenjena tehnologija HDX ili FDX-B, u skladu sa normama ISO 11784 i 11785; i

                                    (b)

                                    čitljive uređajima koji su u skladu s normom ISO 11785 i koji mogu očitavati HDX i FDX-B transpondere.

                        3.

                        Elektroničke identifikacijske oznake iz točke 1. moraju se moći očitavati na najmanjoj udaljenosti od:

                                    (a)

                                    za držana goveda:

                                                i.

                                                12 centimetara za ušne markice kad se očitavaju prijenosnim čitačem;

                                                ii.

                                                15 centimetara za injektibilne transpondere kad se očitavaju prijenosnim čitačem;

                                                iii.

                                                25 centimetara za bolus elektroničke transpondere za preživače kad se očitavaju prijenosnim čitačem;

                                                iv.

                                                80 centimetara za sve elektroničke identifikacijske oznake kad se očitavaju stacionarnim čitačem;

                                    (b)

                                    za držane ovce i koze:

                                                i.

                                                12 centimetara za ušne markice i poveze oko gležnja kad se očitavaju prijenosnim čitačem;

                                                ii.

                                                20 centimetara za bolus elektroničke transpondere za preživače i injektibilne transpondere kad se očitavaju prijenosnim čitačima;

                                                iii.

                                                50 centimetara za sve elektroničke identifikacijske oznake kad se očitavaju stacionarnim čitačem.

                        4.

                        Elektroničke identifikacijske oznake iz točke 1. moraju biti ispitane s povoljnim rezultatima s obzirom na:

                                    (a)

                                    usklađenost s normama ISO 11784 i 11785 u skladu s metodom iz točke 7. norme ISO 24631-1; i

                                    (b)

                                    minimalnu učinkovitost u pogledu udaljenosti za očitavanje iz točke 3. ovog dijela u skladu s metodom iz točke 7. norme ISO 24631-3.


title: Provedbena uredba Komisije (EU) 2021/521 оd 24. ožujka 2021. o posebnim aranžmanima za mehanizam uvođenja obveze predočenja odobrenja u slučaju izvoza određenih proizvoda

text:
                  25.3.2021

                  HR

                  Službeni list Europske unije

                  L 104/52

         PROVEDBENA UREDBA KOMISIJE (EU) 2021/521
         оd 24. ožujka 2021.
         o posebnim aranžmanima za mehanizam uvođenja obveze predočenja odobrenja u slučaju izvoza određenih proizvoda
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/479 Europskog parlamenta i Vijeća od 11. ožujka 2015. o zajedničkim pravilima za izvoz (1), a posebno njezin članak 5.,
         budući da:

                     (1)

                     Komisija je 30. siječnja 2021. donijela Provedbenu uredbu (EU) 2021/111 (2) kojom se izvoz cjepiva protiv bolesti COVID-19 i aktivnih tvari, uključujući banke matičnih stanica i banke radnih stanica koje se koriste za proizvodnju takvih cjepiva, uvjetuje predočenjem odobrenja za izvoz u skladu s člankom 5. Uredbe (EU) 2015/479. Nakon isteka razdoblja od šest tjedana od datuma stupanja na snagu tih mjera Komisija je donijela Provedbenu uredbu (EU) 2021/442 (3) kojom se utvrđuje obveza predočenja odobrenja za izvoz tih istih proizvoda za razdoblje do 30. lipnja 2021., u skladu s člankom 6. Uredbe (EU) 2015/479.

                     (2)

                     Globalna nestašica u opskrbi cjepivom protiv bolesti COVID-19 i dalje je prisutna te se čak i povećava s obzirom na kašnjenja u proizvodnji.

                     (3)

                     U skladu s Provedbenom uredbom (EU) 2021/442 države članice trebaju odbiti odobrenja za izvoz ako predmetni izvoz ugrožava izvršenje ugovora o predviđenoj kupoprodaji sklopljenih između Unije i proizvođača cjepiva s obzirom na njegovu količinu ili druge relevantne okolnosti, kao što je količina cjepiva isporučenih Uniji u trenutku podnošenja zahtjeva.

                     (4)

                     I dalje postoji manjak transparentnosti te su prisutna kontinuirana ograničenja u proizvodnji cjepiva protiv bolesti COVID-19 i kašnjenja u njihovoj isporuci u Uniji, što može ugroziti sigurnost opskrbe unutar Unije za robu obuhvaćenu Provedbenom uredbom (EU) 2021/442. Stoga bi u odluci o izdavanju ili odbijanju odobrenja za izvoz trebalo uzeti u obzir dodatne elemente.

                     (5)

                     Informacije koje je Komisija prikupila u okviru mehanizma odobrenja za izvoz uspostavljenog Provedbenom uredbom (EU) 2021/111 koji se nastavio primjenjivati na temelju Provedbene uredbe (EU) 2021/442 i iz carinskih podataka pokazale su da se izvoz na koji se mehanizam odobrenja primjenjuje može usmjeriti preko zemalja koje su dosad bile izuzete od zahtjeva za odobrenje za izvoz, zbog čega se ne omogućuje potrebna razina transparentnosti. Stoga bi ta izuzeća trebalo privremeno suspendirati.

                     (6)

                     Izuzeće bi trebalo zadržati za neke zemlje i područja navedene u članku 1. stavku 9. točki (a) Provedbene uredbe (EU) 2021/442, odnosno one koji posebno ovise o opskrbnim lancima država članica kojima su pridruženi ili o opskrbnim lancima susjednih država članica, ovisno o slučaju.

                     (7)

                     Informacije navedene u uvodnoj izjavi 5. pokazale su i da proizvođači iz Unije izvoze velike količine robe obuhvaćene mehanizmom odobrenja za izvoz u zemlje koje imaju velik vlastiti proizvodni kapacitet, dok te zemlje ograničavaju svoj izvoz u Uniju zakonom ili ugovornim ili drugim aranžmanima s proizvođačima cjepiva koji imaju poslovni nastan na njihovu državnom području. Zbog te neravnoteže dolazi do nestašica u opskrbi unutar Unije.

                     (8)

                     Nadalje, te su informacije pokazale da proizvođači iz Unije izvoze velike količine robe obuhvaćene mehanizmom odobrenja za izvoz u određene zemlje koje nemaju proizvodni kapacitet, ali koje imaju veću procijepljenost od Unije ili u kojima je trenutačna epidemiološka situacija manje ozbiljna od epidemiološke situacije u Uniji. Stoga izvoz u te zemlje može ugroziti sigurnost opskrbe unutar Unije.

                     (9)

                     Države članice trebale bi u skladu s tim odbiti odobrenja za izvoz.

                     (10)

                     Komisija bi pri ocjenjivanju nacrta odluke koji je dostavilo nadležno tijelo države članice u skladu s člankom 2. stavkom 4. Provedbene uredbe (EU) 2021/442 trebala uzeti u obzir iste dodatne elemente.

                     (11)

                     Zbog hitnosti situacije mjere predviđene ovom Uredbom trebalo bi poduzeti u skladu s člankom 3. stavkom 3. Uredbe (EU) 2015/479.

                     (12)

                     Ova bi Uredba trebala odmah stupiti na snagu. Uzimajući u obzir članak 5. stavak 5. Uredbe (EU) 2015/479 mjere predviđene ovom Uredbom trebale bi se primjenjivati šest tjedana,

               DONIJELA JE OVU UREDBU:

            Članak 1.
            Suspendira se primjena članka 1. stavka 9. točke (a) Provedbene uredbe (EU) 2021/442.
            Međutim, suspenzija se ne primjenjuje na sljedeće zemlje i područja:

                        —

                        Andora,

                        —

                        Farski Otoci,

                        —

                        San Marino,

                        —

                        Vatikanski Grad,

                        —

                        prekomorske zemlje i područja navedeni u Prilogu II. Ugovoru o funkcioniranju Europske unije,

                        —

                        Büsingen,

                        —

                        Helgoland,

                        —

                        Livigno,

                        —

                        Ceuta i Melilla.

            Članak 2.

               1.   Nadležno tijelo države članice odobrenje za izvoz zatraženo u skladu s Provedbenom uredbom (EU) 2021/442 izdaje pod sljedećim uvjetima:

                           (a)

                           odobrenje za izvoz ispunjava uvjet iz članka 1. stavka 7. Provedbene uredbe (EU) 2021/442;

                           (b)

                           odobrenje na drugi način ne ugrožava sigurnost opskrbe unutar Unije za robu obuhvaćenu Provedbenom uredbom (EU) 2021/442.

               2.   Kako bi utvrdilo je li ispunjen uvjet iz stavka 1. točke (b), nadležno tijelo države članice ocjenjuje sljedeće čimbenike:

                           (a)

                           ograničava li zemlja odredišta izvoza vlastiti izvoz u Uniju robe obuhvaćene Provedbenom uredbom (EU) 2021/442 ili sirovina iz kojih se ona proizvodi, zakonom ili na bilo koji drugi način, među ostalim ugovornim aranžmanima s proizvođačima te robe;

                           (b)

                           relevantne uvjete koji prevladavaju u zemlji odredišta izvoza, uključujući epidemiološku situaciju, procijepljenost i trenutačnu dostupnost robe obuhvaćene Provedbenom uredbom (EU) 2021/442.

               3.   Pri ocjenjivanju nacrta odluke koji je dostavilo nadležno tijelo države članice u skladu s člankom 2. stavkom 4. Provedbene uredbe (EU) 2021/442 Komisija ocjenjuje i je li ispunjen uvjet iz stavka 1. točke (b) ovog članka, uzimajući u obzir čimbenike navedene u stavku 2.

            Članak 3.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se šest tjedana od njezina stupanja na snagu.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. ožujka 2021.

                  Za Komisiju

                  Predsjednica

               Ursula VON DER LEYEN

            (1)  SL L 83, 27.3.2015., str. 34.

            (2)  Provedbena uredba Komisije (EU) 2021/111 оd 29. siječnja 2021 o uvođenju obveze predočenja odobrenja u slučaju izvoza određenih proizvoda (SL L 31 I, 30.1.2021., str. 1.).

            (3)  Provedbena uredba Komisije (EU) 2021/442 оd 11. ožujka 2021. o uvođenju obveze predočenja odobrenja u slučaju izvoza određenih proizvoda (SL L 85, 12.3.2021., str. 190.).


title: Provedbena uredba Komisije (EU) 2021/530 оd 22. ožujka 2021. o razvrstavanju određene robe u kombiniranu nomenklaturu

text:
                  26.3.2021

                  HR

                  Službeni list Europske unije

                  L 106/49

         PROVEDBENA UREDBA KOMISIJE (EU) 2021/530
         оd 22. ožujka 2021.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature priložene Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela i koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba opisana u stupcu (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. ožujka 2021.

                  Za Komisiju

               Gerassimos THOMAS

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            PRILOG

                        Opis robe

                        Razvrstavanje
                        (oznaka KN)

                        Obrazloženje

                        (1)

                        (2)

                        (3)

                        Prijenosni ručni elektromehanički uređaj za osobnu njegu kože. Uređaj je ovalnog oblika i dimenzija približno 75 × 80 × 30 mm. Opremljen je vodootpornim kućištem i ugrađenim elektromotorom koji proizvodi vibracije (tzv. sonic pulsacije).
                        Vanjska površina uređaja izrađena je od silikona s hipoalergenskim četkicama od silikona na obje strane. Površina uređaja podijeljena je u tri zone, od kojih je svaka opremljena četkama različite debljine. Na prednjoj strani uređaja nalazi se gumb za uključivanje/isključivanje i gumb za povećanje/smanjenje intenziteta pulsacija.
                        Uređaj je namijenjen za čišćenje kože lica sredstvom za čišćenje i vibrirajućim četkicama. Koža se pri čišćenju ujedno masira pulsacijama.
                        Uređaj se obično upotrebljava u kućanstvu, tijekom putovanja itd.

                        8509 80 00

                        Razvrstavanje se utvrđuje u skladu s Općim pravilima 1 i 6 za tumačenje kombinirane nomenklature, napomenom 3 uz odsjek XVI zajedno s napomenom 3 uz poglavlje 90, napomenom 4 (b) uz poglavlje 85 i tekstom oznaka 8509  i 8509 80 00 .
                        Uređaj ima funkciju kućanskog uređaja za čišćenje lica (vidjeti i Napomenu s objašnjenjem Harmoniziranog sustava uz tarifni broj 8509 , prvi stavak) te funkciju masaže, ali je potonja samo dodatna. Na temelju napomene 3 uz odsjek XVI strojevi namijenjeni za obavljanje dviju ili više komplementarnih funkcija razvrstavaju se na temelju glavne funkcije. Stoga je isključeno razvrstavanje u tarifni broj 9019  kao aparat za masažu.
                        Uređaj se stoga razvrstava u oznaku KN 8509 80 00  kao elektromehanički kućanski aparat s ugrađenim elektromotorom.


title: Provedbena uredba Komisije (EU) 2021/531 оd 22. ožujka 2021. o razvrstavanju određene robe u kombiniranu nomenklaturu

text:
                  26.3.2021

                  HR

                  Službeni list Europske unije

                  L 106/52

         PROVEDBENA UREDBA KOMISIJE (EU) 2021/531
         оd 22. ožujka 2021.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature priložene Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela i koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu 1. tablice u Prilogu ovoj Uredbi trebalo bi na temelju obrazloženja navedenog u stupcu 3. razvrstati u odgovarajuću oznaku KN iz stupca 2..

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba opisana u stupcu 1. tablice u Prilogu razvrstava se u kombiniranu nomenklaturu u oznaku KN iz stupca 2. te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. ožujka 2021.

                  Za Komisiju,

               Gerassimos THOMAS

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            PRILOG

                        Opis robe

                        Razvrstavanje
                        (oznaka KN)

                        Obrazloženje

                        1.

                        2.

                        3.

                        Nosač objektiva izrađen od metala i plastike s bajonetnim spojem, dimenzija približno 92 × 86 × 35,1 mm.
                        Proizvod je namijenjen pričvršćivanju na prednju stranu digitalne videokamere, gdje se postavlja između videokamere i objektiva.
                        Osmišljen je tako da omogućuje uporabu objektiva na digitalnim videokamerama s različitim veličinama profila za pričvršćivanje, čime se omogućuje mehaničko upravljanje blendom (dijafragmom objektiva) pomicanjem naprave za namještanje blende.

                        9002 11 00

                        Razvrstavanje se utvrđuje u skladu s općim pravilima 1. i 6. za tumačenje kombinirane nomenklature, napomenom 1. točkom (m) uz odjeljak XVI, napomenom 2. točkom (b) uz poglavlje 90. i tekstom oznaka KN 9002  i 9002 11 00 .
                        Razvrstavanje u tarifni broj 8529  kao dio pogodan za uporabu isključivo ili uglavnom za aparate iz tarifnih brojeva od 8525  do 8528  isključeno je jer proizvod nije ključan za funkciju digitalne videokamere.
                        Budući da se proizvodom omogućuje uporaba objektiva na digitalnim videokamerama s različitim veličinama profila za pričvršćivanje, proizvodom se povećava raspon funkcija objektiva. Stoga se proizvod smatra priborom prikladnim za uporabu isključivo ili uglavnom s objektivima iz tarifnog broja 9002 (vidjeti presudu Suda od 16. lipnja 2011., Unomedical, C-152/10, ECLI:EU: C:2011:402, točke 29., 30. i 34.). Stoga je isključeno razvrstavanje u tarifni broj 8479  kao uređaj s posebnom funkcijom, nespomenut niti uključen na drugom mjestu u poglavlju 84, jer je proizvod preciznije obuhvaćen tarifnim brojem u drugom poglavlju nomenklature (vidjeti i Objašnjenja Harmoniziranog sustava uz tarifni broj 8479 , drugi stavak (b)).
                        Proizvod se stoga razvrstava u oznaku KN 9002 11 00  kao pribor za objektive iz tarifnog broja 9002 .


title: Provedbena uredba Komisije (EU) 2021/532 оd 22. ožujka 2021. o razvrstavanju određene robe u kombiniranu nomenklaturu

text:
                  26.3.2021

                  HR

                  Službeni list Europske unije

                  L 106/55

         PROVEDBENA UREDBA KOMISIJE (EU) 2021/532
         оd 22. ožujka 2021.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature priložene Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. ožujka 2021.

                  Za Komisiju

               Gerassimos THOMAS

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1).

            PRILOG

                        Opis robe

                        Razvrstavanje
                        (oznaka KN)

                        Obrazloženje

                        (1)

                        (2)

                        (3)

                        Aparat (takozvana „priključna stanica za kameru” ili „uređaj za snimanje sve-u-jednom”) podnesen u jednom kućištu dimenzija približno 33 × 23 × 8 cm, koji se sastoji od sljedećih komponenti:

                                    —

                                    pasivnih i aktivnih elemenata,

                                    —

                                    procesora,

                                    —

                                    grafičke kartice,

                                    —

                                    unutarnje memorije (tvrdog diska).

                              Aparat nema televizijski prijamnik.
                        Aparat je opremljen sljedećim priključcima: RJ45, USB, VGA, SPF i HDMI te s integriranim mrežnim preklopnikom s osam ulaza s mogućnošću napajanja putem Etherneta (PoE).
                        Opremljen je operativnim sustavom „standardnog stroja za automatsku obradu podataka”. Također je prethodno konfiguriran s predinstaliranim posebnim „softverom za upravljanje kamerom” te uključuje licencije za osam kanala.
                        Aparat je namijenjen za primanje audio i video podataka putem telekomunikacijskog sučelja (i internetskog protokola (IP)) iz najviše osam nadzornih kamera (IP kamere). Podaci se mogu snimati na unutarnji tvrdi disk i vanjsku memoriju (putem USB sučelja) ili aparat može putem telekomunikacijskih mreža poslati podatke na drugu IP adresu (na primjer, na poslužitelj, preklopnik, mobilni telefon ili stroj za automatsku obradu podataka).
                        Aparat se može spojiti na monitor, zaslon i na kontrolnu tipkovnicu. Podnosi se za uporabu unutar sigurnosnog i nadzornog sustava.

                        8521 90 00

                        Razvrstavanje se temelji na općim pravilima 1 i 6 za tumačenje kombinirane nomenklature, napomeni 3 uz odsjek XVI, napomeni 5(E) uz poglavlje 84 i nazivima oznaka KN 8521  i 8521 90 00 .
                        S obzirom na njegova objektivna obilježja, aparat je namijenjen radu s najviše osam kamera za potrebe video nadzora. Uređaj koji u tu svrhu snima signale s kamera i može ih poslati na drugu IP adresu ili ih reproducirati na zaslonu ili monitoru obavlja posebnu funkciju osim obrade podataka u smislu napomene 5(E) uz poglavlje 84. (Vidjeti i presudu Suda od 17. ožujka 2005., Ikegami Electronics, C-467/03, ECLI:EU:C:2005:182). Stoga se isključuje razvrstavanje proizvoda u tarifni broj 8471  kao stroja za automatsku obradu podataka.
                        Aparat je namijenjen obavljanju dviju ili više komplementarnih funkcija u smislu napomene 3 uz odsjek XVI, to jest prijenosa i primanja podataka iz tarifnog broja 8517  te snimanja i reprodukcije slike iz tarifnog broja 8521 .
                        Na temelju objektivnih obilježja aparata, glavna funkcija je snimanje slike unutar sigurnosnog i nadzornog sustava. Prijenos i primanje podataka samo je pomoćna funkcija namijenjena poboljšanju rada sustava u koji je aparat ugrađen. Stoga se isključuje razvrstavanje u tarifni broj 8517. (Vidjeti i presudu Suda od 25. veljače 2016., G. E. Security, C-143/15, ECLI:EU:C:2016:115, točke od 55. do 57.).
                        Aparat se stoga razvrstava u oznaku KN 8521 90 00  kao ostali aparati za snimanje ili reprodukciju slike, neovisno sadrže li prijamnik ili ne.


title: Provedbena uredba Vijeća (EU) 2021/538 od 26. ožujka 2021. o provedbi članka 21. stavka 2. Uredbe (EU) 2016/44 o mjerama ograničavanja s obzirom na stanje u Libiji

text:
                  29.3.2021

                  HR

                  Službeni list Europske unije

                  L 108/8

         PROVEDBENA UREDBA VIJEĆA (EU) 2021/538
         od 26. ožujka 2021.
         o provedbi članka 21. stavka 2. Uredbe (EU) 2016/44 o mjerama ograničavanja s obzirom na stanje u Libiji
         VIJEĆE EUROPSKE UNIJE,
         uzimajući o obzir Ugovor o funkcioniranju Europske unije,
         uzimajući u obzir Uredbu Vijeća (EU) 2016/44 od 18. siječnja 2016. o mjerama ograničavanja s obzirom na stanje u Libiji i o stavljanju izvan snage Uredbe (EU) br. 204/2011 (1), a posebno njezin članak 21. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 18. siječnja 2016. donijelo Uredbu (EU) 2016/44.

                     (2)

                     Na temelju preispitivanja koje je provelo Vijeće trebalo bi izbrisati unos za jednu osobu.

                     (3)

                     Prilog III. Uredbi (EU) 2016/44 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog III. Uredbi (EU) 2016/44 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu 3. travnja 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. ožujka 2021.

                  Za Vijeće

                  Predsjednica

               A. P. ZACARIAS

            (1)  SL L 12, 19.1.2016., str. 1.

            PRILOG
            U Uredbi (EU) 2016/44, u Prilogu III. (Popis fizičkih i pravnih osoba, subjekata ili tijela iz članka 6. stavka 2.), u dijelu A (Osobe), unos 18. (GHWELL, Khalifa) briše se.


title: Provedbena uredba Komisije (EU) 2021/540 оd 26. ožujka 2021. o izmjeni Provedbene uredbe (EU) br. 809/2014 u pogledu određenih obveza prijave, provjera na licu mjesta koje se odnose na zahtjeve za potporu za stoku i zahtjeve za plaćanje u okviru mjera potpore povezanih sa životinjama te o podnošenju jedinstvenog zahtjeva, zahtjeva za potporu i zahtjeva za plaćanje

text:
                  29.3.2021

                  HR

                  Službeni list Europske unije

                  L 108/15

         PROVEDBENA UREDBA KOMISIJE (EU) 2021/540
         оd 26. ožujka 2021.
         o izmjeni Provedbene uredbe (EU) br. 809/2014 u pogledu određenih obveza prijave, provjera na licu mjesta koje se odnose na zahtjeve za potporu za stoku i zahtjeve za plaćanje u okviru mjera potpore povezanih sa životinjama te o podnošenju jedinstvenog zahtjeva, zahtjeva za potporu i zahtjeva za plaćanje
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 62. stavak 2. prvi podstavak točke (a) i (b) te članak 78. prvi podstavak točke (b) i (c),
         budući da:

                     (1)

                     U skladu s člankom 9. stavkom 3. Provedbene uredbe Komisije (EU) br. 809/2014 (2) države članice trebaju do 15. srpnja svake godine Komisiji dostaviti izvješće o mjerama poduzetima za administraciju i kontrolu dobrovoljne proizvodno vezane potpore za prethodnu kalendarsku godinu. Iskustvo je pokazalo da je postojeći zahtjev za godišnje obavješćivanje o tim mjerama zastario u odnosu na trenutačni integrirani administrativni i kontrolni sustav. Radi pojednostavnjenja taj bi zahtjev trebalo izbrisati.

                     (2)

                     Kad je riječ o provjerama koje se provode nadzorom, u skladu s člankom 40.a Provedbene uredbe (EU) br. 809/2014 države članice dobivaju informacije koje mogu ukazivati na moguće neusklađenosti i za programe potpore i za mjere potpore koje podliježu klasičnim provjerama na licu mjesta. Te bi se informacije trebale upotrebljavati za poticanje usklađenosti i povećanje točnosti podataka u sustavu upravljanja i kontrole. Nadalje, korisnicima bi trebalo omogućiti izmjenu jedinstvenog zahtjeva, zahtjeva za potporu i zahtjeva za plaćanje kako bi ispravili netočnosti i izbjegli kazne. Radi pojednostavnjenja i povećanog jamstva to bi trebalo biti navedeno u članku 11. stavku 4. Provedbene uredbe (EU) br. 809/2014.

                     (3)

                     Iskustvo je pokazalo da bi državama članicama trebalo omogućiti veću fleksibilnost pri određivanju konačnih datuma za podnošenje jedinstvenog zahtjeva, zahtjeva za potporu i zahtjeva za plaćanje iz članka 13. stavka 1. Provedbene uredbe (EU) br. 809/2014 kako bi se bolje uzele u obzir njihove konkretne okolnosti, prije svega promjenjivi klimatski i vremenski uvjeti. Taj bi se pristup trebao primjenjivati i na datume za podnošenje izmjena iz članka 15. stavka 2. te uredbe.

                     (4)

                     Ako država članica primjenjuje sustav bez zahtjeva, korisnike bi trebalo obavijestiti da se pri izračunavanju potpore i određivanju administrativnih kazni moraju uzeti u obzir nesukladnosti u pogledu sustava identifikacije i registracije goveda, ovaca i koza. Međutim, te bi nesukladnosti trebalo ocijeniti u skladu s posebnim pravilima za izricanje administrativnih kazni utvrđenima u članku 30. stavku 4. Delegirane uredbe Komisije (EU) br. 640/2014 (3)te u skladu s člankom 31. te uredbe.

                     (5)

                     S obzirom na to da bi se naknadne provjere koje se propisuju člankom 33.a stavkom 1. Provedbene uredbe (EU) br. 809/2014 mogle odnositi na vrlo male iznose i uzrokovati nerazmjerno administrativno opterećenje, državama članicama trebalo bi dopustiti da ograniče broj poljoprivrednika koji podliježu tim naknadnim provjerama. U tu svrhu trebalo bi kao transparentnu i nediskriminirajuću referentnu vrijednost upotrijebiti prag za neprovedene povrate iz članka 54. stavka 3. točke (a) prvog podstavka Uredbe (EU) br. 1306/2013.

                     (6)

                     Iskustvo je pokazalo da postupno uvođenje provjera koje se provode nadzorom u skladu s člankom 40.a Provedbene uredbe (EU) br. 809/2014 može trajati dulje od dvije godine, ovisno o veličini predmetnog područja ili složenosti postupka. Stoga bi državama članicama trebalo omogućiti dulje razdoblje za postupni prelazak na provedbu tih provjera na cijelom svojem državnom području.

                     (7)

                     Kako bi se državama članicama bolje pomoglo u pripremi odluka o primjeni provjera koje se provode nadzorom, potrebno im je osigurati dodatno vrijeme za pripremu relevantnih obavijesti. Stoga bi rok za podnošenje tih obavijesti o provjerama uvjeta prihvatljivosti i višestruke sukladnosti trebalo produljiti.

                     (8)

                     Kako bi provjere na licu mjesta imale pozitivan učinak na programe povezane sa životinjama, potrebno je osigurati da se, ako država članica ne primjenjuje razdoblje zadržavanja, ako se razdoblje zadržavanja ne može unaprijed utvrditi ili ako razdoblje zadržavanja počinje prije podnošenja zahtjeva za potporu ili zahtjeva za plaćanje, te se provjere provode u razdoblju u kojem životinja može ispuniti uvjete za plaćanje ili potporu. Nadalje, u članku 42. stavku 1. Provedbene uredbe (EU) br. 809/2014 trebalo bi pojasniti da se ta obveza primjenjuje i na provjere na licu mjesta koje se, prema potrebi, provode zbog povećanja stope kontrole kako je utvrđeno u članku 35. te uredbe.

                     (9)

                     Provedbenu uredbu (EU) br. 809/2014 trebalo bi stoga na odgovarajući način izmijeniti.

                     (10)

                     Kako bi se osigurala najveća moguća učinkovitost pravila predviđenih ovom Uredbom, ona bi se trebala primjenjivati na zahtjeve za pomoć, zahtjeve za potporu i zahtjeve za plaćanje podnesene za godine zahtjeva ili premijska razdoblja koja počinju od 1. siječnja 2021.

                     (11)

                     Mjere predviđene u ovoj Uredbi u skladu su s mišljenjem Odbora za izravna plaćanja i Odbora za ruralni razvoj,

               DONIJELA JE OVU UREDBU:

            Članak 1.
            Provedbena uredba (EU) br. 809/2014 mijenja se kako slijedi:

                        (1)

                        u članku 9. stavak 3. briše se.

                        (2)

                        u članku 11. stavku 4., druga i treća rečenica zamjenjuju se sljedećim:
                        „Rezultati se pravodobno šalju korisnicima kako bi im se pružila potpora u ispunjavanju kriterija prihvatljivosti, preuzetih i drugih obveza. Države članice mogu koristiti privremene rezultate na razini parcela iz članka 40.a stavka 1. prvog podstavka točke (d) kao informacije relevantne za preliminarne provjere programa i mjera potpore koji ne podliježu provjerama koje se provode nadzorom. Ako se država članica odluči na to, članak 40.a stavak 4. ne primjenjuje se na informacije priopćene korisnicima u okviru prethodnih provjera.”;

                        (3)

                        u članku 13. stavku 1. prvom podstavku, druga i treća rečenica brišu se;

                        (4)

                        u članku 15. stavak 2. mijenja se kako slijedi:

                                    (a)

                                    prvi podstavak zamjenjuje se sljedećim:
                                    „Izmjene provedene u skladu sa stavkom 1. priopćuju se nadležnom tijelu do roka koji utvrđuje država članica.”;

                                    (b)

                                    u drugom podstavku briše se prva rečenica;

                        (5)

                        u članku 21. stavku 4. trećem podstavku točka (b) zamjenjuje se sljedećim:

                                    „(b)

                                    da je korisnik obaviješten da će se sve potencijalno prihvatljive životinje za koje se utvrdi da nisu pravilno identificirane ili registrirane u sustavu za identifikaciju i registraciju životinja smatrati neutvrđenim životinjama u skladu s člankom 31. Delegirane uredbe (EU) br. 640/2014, osim ako su obuhvaćene posebnim pravilima utvrđenima u članku 30. stavku 4. te uredbe.”;

                        (6)

                        u članku 33.a stavku 1. dodaje se sljedeći podstavak:
                        „Države članice mogu odlučiti isključiti iz tih naknadnih provjera na licu mjesta korisnike čija bi smanjena administrativna kazna odgovarala iznosima za koje države članice mogu odlučiti da neće provoditi postupak povrata u skladu s člankom 54. stavkom 3. točkom (a) prvim podstavkom Uredbe (EU) br. 1306/2013.”;

                        (7)

                        u članku 40.a stavku 3., drugi podstavak zamjenjuje se sljedećim:
                        „Nadležno tijelo može odlučiti primjenjivati provjere koje se provode nadzorom na korisnike programa potpore ili mjere potpore u područjima odabranima na temelju objektivnih i nediskriminirajućih kriterija. Nadležno tijelo znatno proširuje ta područja svake godine.”;

                        (8)

                        Članak 40.b zamjenjuje se sljedećim:

                           „Članak 40.b
                           Obavijesti
                           Države članice do 1. veljače svake kalendarske godine obavješćuju Komisiju o svojoj odluci da će obavljati provjere koje se provode nadzorom u toj kalendarskoj godini te navode sve programe, mjere ili vrste operacija te sva područja koja podliježu provjerama koje se provode nadzorom.
                           Komisija do 1. studenoga svake kalendarske godine dostavlja predložak za podnošenje obavijesti u kojem se detaljno navode elementi koje je potrebno uključiti u takvu obavijest.”;

                        (9)

                        u članku 42. stavku 1., drugi podstavak zamjenjuje se sljedećim:
                        „Ako je država članica odredila razdoblje u skladu s člankom 21. stavkom 1. točkom (d), najmanje 50 % minimalne stope provjera na licu mjesta predviđenih u člancima 32., 33. i 35. raspoređuje se tijekom tog razdoblja za odgovarajući program ili mjere potpore povezane sa životinjama. Međutim, kada se ne primjenjuje razdoblje zadržavanja, kada ga nije moguće unaprijed utvrditi ili kada razdoblje zadržavanja počinje prije podnošenja zahtjeva za potporu ili zahtjeva za plaćanje, provjere na licu mjesta iz članaka 32., 33. i 35. raspoređuju se tijekom razdoblja u kojem životinja može ispuniti uvjete za plaćanje ili potporu.”;

                        (10)

                        Članak 70.b zamjenjuje se sljedećim:

                           „Članak 70.b
                           Obavijesti
                           Države članice do 1. veljače kalendarske godine koja prethodi kalendarskoj godini u kojoj započinju provoditi provjere koje se provode nadzorom obavješćuju Komisiju o svojoj odluci da će te provjere provoditi u skladu s člankom 70.a.”.

            Članak 2.
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se u vezi sa zahtjevima za pomoć, zahtjevima za potporu i zahtjevima za plaćanje podnesenima za godine zahtjeva ili premijska razdoblja koja počinju od 1. siječnja 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. ožujka 2021.

                  Za Komisiju

                  Predsjednica

               Ursula VON DER LEYEN

            (1)  SL L 347, 20.12.2013., str. 549.

            (2)  Provedbena uredba Komisije (EU) br. 809/2014 оd 17. srpnja 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava, mjera ruralnog razvoja i višestruke sukladnosti (SL L 227, 31.7.2014., str. 69.).

            (3)  Delegirana uredba Komisije (EU) br. 640/2014 od 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava te uvjeta za odbijanje ili ukidanje plaćanja i administrativne kazne koje se primjenjuju za izravna plaćanja, potporu ruralnom razvoju i višestruku sukladnost (SL L 181, 20.6.2014., str. 48.).